Príloha 2
Monitorovanie Stabilizačného násypu v údolí Handlovky
Spracované podľa materiálu „Vodná stavba Stabilizačný násyp Handlová - Súhrnná etapová správa o dohľade za obdobie doterajšej existencie vodnej stavby“ (Vodohospodárska výstavba, š.p. - Úsek technicko-bezpečnostného dohľadu, Odbor bezpečnosti priehrad).
Úvod

Stabilizačný násyp (SN) Handlová je špecifická lokalita, na ktorej sa monitoruje súčasne stabilita zosuvného územia a zároveň aj dôležité vodohospodárske objekty. SN bol navrhnutý pre potreby stabilizácie bočných zosuvných svahov v údolí Handlovky 
po najväčšom zosuve pôdy na Slovensku v roku 1961 v území na sútoku Handlovky a Nepomenovaného potoka. Za účelom vybudovania násypu bolo potrebné oba toky zatrubniť. Vodná stavba (VS) je situovaná v katastri mesta Handlová a v roku 1985 bola zaradená do II. kategórie vodných stavieb. Od roku 1985 bol zabezpečený aj výkon technicko-bezpečnostného dohľadu (TBD) a boli vykonané povinnosti, ktoré vyplývali z vyhlášky Ministerstva lesného a vodného hospodárstva č.169/75 Zb., resp. vyhlášky Ministerstva pôdohospodárstva Slovenskej republiky č. 524/2002 Z. z. Do roku 2004 na VS vykonávala TBD  poverená štátna organizácia – Vodohospodárska výstavba, š.p. (VV, š.p.) Bratislava.
V roku 2005 bola prehodnotená VS a na základe rozhodnutia Sekcie vôd MŽP SR bola zaradená do III. kategórie vodných stavieb. V období 2005 - 2015 monitorovanie vodohospodárskych objektov SN bolo zabezpečené prostredníctvom ŠGÚDŠ spoločnosťou Banské projekty, spol. s.r.o. Bratislava. 
V roku 2015 vzhľadom na zmenu zástavby v území ohrozenom prípadnou prielomovou vlnou a vzhľadom k nepriaznivému stavu na VS, na návrh organizácie VV, š.p. – úsek TBD bola vodná stavba „Stabilizačný násyp Handlová“ v roku 2016 na základe odborného posudku a v zmysle vyhlášky MŽP SR č. 458/2005 Z. z. preradená z III. kategórie  do II. kategórie VS. Od roku 2016 TBD vykonáva v zmysle Vyhlášky MŽP SR č.119/2016 Z. z., ktorou sa ustanovujú podrobnosti o výkone odborného technicko-bezpečnostného dohľadu 
nad vodnými stavbami a o výkone technicko-bezpečnostného dozoru poverená štátna organizácia Vodohospodárska výstavba, š.p. Bratislava (VV, š.p.), úsek TBD.
  Na území SN Handlová sa nachádzajú nasledovné objekty VS:

 Výtokový objekt

1. Prekrytie Handlovky a Nepomenovaného potoka,
2. Vtokový objekt na Handlovke a Nepomenovanom potoku,
3. Záchytné priekopy,
4. Hlavný drén a vedľajšie odvodňovacie drény,
5. Revízne šachty horizontálnych vrtov,
6. Revízne šachty na prekrytí,
7. Oporné múry,
8. Stabilizačný násyp.
Všetky vodohospodárske objekty sú súčasťou stavby „Stabilizačného násypu“, ktorý ako celok je vzhľadom k  prebiehajúcemu dobudovávaniu (dosypávaniu banskou hlušinou) považovaná ako objekt vo výstavbe. 
Objekty vodnej stavby „Stabilizačný násyp Handlová“ sú rozdelené medzi dvoch vlastníkov, a to nasledovne:
· objekt stabilizačného násypu (objekt č. 19)  - MŽP  SR, Nám. Ľ. Štúra 1,                 812 35 Bratislava,

· vodohospodárske objekty VS  - Slovenský vodohospodársky podnik, š.p. (SVP, š.p.), OZ Piešťany, Nábrežie I. Krasku č.3/834, 921 81 Piešťany.
      Za obdobie doterajšej existencie stavby boli  na vodnej stavbe sledované nasledovné javy:
· hydrologické pomery (prietokové pomery pred vtokovými objektmi a za výtokovým objektom),
· deformácie (výškové zmeny objektov vodnej stavby),
· priesakové pomery (priesaky telesom a podložím stabilizačného násypu meraním hladín v pozorovacích sondách),
· meranie výdatnosti záchytných drénov (systém na zachytávanie svahových vôd a ich zvedenie do koryta pod VS),
· sufózne javy – meraním zanášania pozorovacích sond a merania rýchlosti prúdenia podzemných a priesakových vôd v pozorovacích sondách.
V rámci monitoringu sa v dohodnutých  intervaloch sleduje:

· stav zatrubnených úsekov Handlovky a Nepomenovaného potoka,
· stav hladiny podzemnej vody v pozorovacích sondách,
· odvodňovacie priekopy povrchových vôd,

· trhliny na betónových objektoch,

· prepadliny na stabilizačnom násype,

· zamokrenia a zosuvy na VS a v okolí,

· iné anomálie spozorované počas pravidelných terénnych obhliadok VS.

V dôsledku prekategorizácie VS a určenia povinností vyplývajúcich zo správcovstva vodohospodárskych objektov, v roku 2016 a 2017 nemohli byť kontinuálne zabezpečené všetky merania vodohospodárskych objektov (napr. merania priečnych deformačných javov prekrytého profilu tokov a merania pohybov podložia), boli však zo strany SVP, š.p., OZ Piešťany vyvíjané nasledovné aktivity: 
· zabezpečenie diagnostiky technického stavu oceľových potrubí  v spolupráci 
so spoločnosťou Banské projekty s.r.o. Bratislava,

· zabezpečenie diagnostiky betónov za ostením oceľových potrubí v spolupráci 
so spoločnosťami Banské projekty s.r.o. Bratislava a Inžinierke stavby, s.r.o. Bratislava. Vstupné rokovanie bolo v mesiaci 02/2017,

· zabezpečenie pokračovania geodetických meraní na sledovanie priestorových zmien. Je k dispozícií návrh osadenia nových pozorovaných výškových bodov v potrubiach a obnovy na vtokových a výtokových objektoch (Banské projekty, s.r.o. Bratislava 
v spolupráci s STU Bratislava).

· bola vykonaná obhliadka potrubia dňa 27. 9. 2017, na ktorej bolo dohodnuté, 
že Banské projekty, s.r.o.  predložia SVP,š.p. návrh rozsahu diagnostiky, 
· zo strany VV, š.p. Bratislava boli osadené klincové značky do stropu potrubí (lepené „tekutým kovom“) a boli vykonané merania, avšak počas obhliadky 27. 9. 2017 bolo zistené, že niekoľko bodov je odtrhnutých. Tento systém sa neosvedčil.
Zámerom SVP, š.p., OZ Piešťany je naďalej riešiť vyššie uvedenú problematiku.
Činnosť TBD
Počas roku 2017 bol na VS pravidelne vykonávaný TBD v zmysle vyhlášky                    č. 119/2016 Z. z. a platného Programu TBD. Hlavným zamestnancom dohľadu (HZD) poverenej organizácie boli na VS vykonané viaceré kontrolné merania a kontrolné obhliadky. Dňa 29. 9. 2017 bola vykonaná inventarizácia šácht na SN. Na základe objednávky                 č. 182/210/2017 od SVP, š.p., odštepný závod Piešťany boli v dňoch 21. - 22. 6. 2017 
a 3. - 4. 7. 2017 vykonané geodetické práce na SN Handlová. Predmetom geodetických prác bolo osadenie nových pozorovaných bodov v rúrach zatrubnenia Handlovky a Nepomenovaného potoka, následné vykonanie základného výškového merania novovybudovaných bodov a bodov na vtokových objektoch Handlovky a Nepomenovaného potoka. Boli vykonané merania zvislých posunov výtokového objektu, vzájomné výškové prepojenie všetkých objektov a pripojenie na štátnu nivelačnú sieť. Dňa 23. 6. 2017 bola vykonaná technicko-bezpečnostná prehliadka.

Na základe doterajšieho vývoja sledovaných javov uvádzame návrhy TBD: 
Návrhy opatrení HZD z doterajšieho výkonu TBD:

1. Vybudovať bezpečnostný priepad, alebo predložiť iné riešenie odvedenia prietokov v prípade znefunkčnenia zatrubnených častí Handlovky a Nepomenovaného potoka. 
2. Pristúpiť k rekonštrukcii objektu prekrytia tokov a s tým súvisiacich objektov (vtokové objekty, výtokový objekt, kontrolné šachty, drenážny systém).
3. Predložiť projekt haldovania a spôsob kontroly ukladaného materiálu, ktorý bude schválený OÚ OSŽP Prievidza, v opačnom prípade pozastaviť haldovanie.

4. Pristúpiť k obnove pozorovacích sond HPV a poškodených pozorovaných a vzťažných  výškových bodov KVB a PVB.

5. Aktualizovať, a pri úplne chýbajúcich údajoch stanoviť medzné a kritické hodnoty 
pre všetky pozorované javy na VS.

6. Opraviť kontrolnú šachtu OŠ2, ktorá bola poškodená počas budovania násypu, vykonať na nej kontrolné výškové aj polohové zameranie. 

7. Pre objektívnosť vyhodnotenia mesačných hlásení je potrebné poskytnúť merné krivky tokov na vtokoch a na výtoku. 

8. HZD požaduje od správcu toku predložiť platný Manipulačný poriadok a Povodňový plán VS s platnými hydrologickými údajmi.

9. V mesačných hláseniach uvádzať informácie o PA na toku. Pri vyhlásení PA na úseku toku, požadujeme dodržiavať zhustené merania uvedené v Programe dohľadu VS.
10. HZD požaduje, aby bol v mesačných hláseniach popisovaný stav objektov, ak sú na nich pozorované akékoľvek anomálie (korózia, prepadliny, poškodené merné zariadenia, a pod.).

11. HZD požaduje, aby bol zo strany vlastníkov VS včas informovaný o plánovaných investičných zámeroch na VS, a bol prizývaný k rokovaniam a pracovným stretnutiam, ktoré sa týkajú problematiky bezpečnosti a dohľadovej činnosti na VS.

12. HZD požaduje okamžité zastavenie navážania stavebného odpadu v trase cesty, 
na ktorú doteraz nebolo vydané územné rozhodnutie ani stavebné povolenie.

Celkové posúdenie a funkčná spoľahlivosť vodnej stavby

VS „Stabilizačný násyp Handlová“ má obrovský význam pre zastabilizovanie jedného z najväčších vzniknutých zosuvov na Slovenku. Udržiavať a zabezpečovať tento objekt v bezpečnom stave je neoddeliteľnou súčasťou zabezpečenia ochrany zdravia a života občanov mesta Handlová. Je preto nevyhnutné venovať všetkým objektom VS náležitú pozornosť. Podľa vyjadrenia TBD je stav objektov VS zanedbaný a vzbudzuje obavy o bezpečnosť VS. Niektorým objektom VS sa dlhodobo nevenovala pozornosť. Betóny 
(pri vtokoch a výtoku, oporné múry na výtoku, rozrážače a bočné steny vývaru) sú značne poškodené, na mnohých miestach je odhalená výstuž. Stav betónových objektov je potrebné posúdiť odborne spôsobilému statikovi a na základe posudku pristúpiť bezodkladne 
k ich sanácii a rekonštrukcii. Je potrebné naďalej udržiavať a čistiť rigoly okolo SN, prípadne vykonať nevyhnutné opatrenia na obnovenie ich funkčnosti. Na základe analýzy pozorovacích vrtov realizovanej v roku 2016 vyplýva, že teleso SN v súčasnosti akútne vyžaduje rekonštrukciu monitorovacej siete. 
Záver

Na zachovanie bezpečnosti a dlhodobej stability územia v údolí Handlovky 
so zvláštnym dôrazom na bezpečnú stabilitu vlastného telesa SN a bezpečnú funkčnosť prekrytého profilu tokov Handlovky a Nepomenovaného potoka (vodohospodárske objekty) MŽP SR v spolupráci s SVP, š.p., OZ Piešťany plánuje riešiť nevyhovujúci stav SN Handlová realizovaním projektu podrobného geologického prieskumu územia a vybudovaním nových monitorovacích objektov. Na základe výsledkov geologického prieskumu a stabilitných výpočtov bude vypracovaný návrh opatrení na odstránenie nevyhovujúceho stavu vodohospodárskych objektov Stabilizačného násypu. 

